1.Bevezetés

Az értékpapír-finanszírozási ügyletek és az újrafelhasználás átláthatóságáról szóló (EU) 2015/2365 rendeletet (a továbbiakban: SFTR) 2015. november 25-én fogadták el, és az 2016. január 12-én lépett hatályba. Az SFTR célja az értékpapír-finanszírozási ügyletek átláthatóságának növelése a következők révén:

·minden értékpapír-finanszírozási ügyletet be kell jelenteni a kereskedési adattárként ismert központi adatbázisok számára (adatszolgáltatási kötelezettség),

·a befektetési alapoknak rendszeres jelentéseikben és a befektetést megelőző dokumentumokban tájékoztatniuk kell a befektetőket az értékpapír-finanszírozási ügyletek használatára vonatkozó információkról,

·a biztosítékok újrafelhasználása esetén minimális átláthatósági feltételeket kell betartani, például tájékoztatást kell adni a kockázatokról, és ahhoz előzetes hozzájárulást kell szerezni (újrafelhasználási átláthatósági követelmények).

Az SFTR 2. cikke (2) bekezdésének a) pontja szerint az uniós központi bankok és az államadósság kezelésével megbízott vagy abban részt vevő uniós állami szervek mentesülnek az SFTR szerinti adatszolgáltatási kötelezettség és újrafelhasználási átláthatósági követelmények alól.

Az SFTR elfogadása idején bizonytalan volt, hogy az értékpapír-finanszírozási ügyletek reformjának alkalmazásában más joghatóságokban hogyan kezelik a külföldi központi bankokat. Az Európai Parlament és a Tanács ezért elhalasztotta a döntést, hogy alkalmazzák-e az SFTR-t harmadik országok központi bankjaira, amíg egyértelműbb képet nem kapnak erről a kérdésről.

Az SFTR 2. cikkének (4) bekezdése felhatalmazza a Bizottságot arra, hogy felhatalmazáson alapuló jogi aktust fogadjon el az SFTR szerint mentesített szervezetek jegyzékének kibővítéséről. Az ilyen mentesség előfeltételeként az Európai Bizottságnak az SFTR ugyanazon cikke értelmében elemeznie kell, hogy milyen megítélés alá esnek a központi bankok és az államadósságot kezelő állami szervek más joghatóságok jogi keretén belül, és az elemzést az Európai Parlament és a Tanács elé kell terjesztenie. Amennyiben a jelentés arra a következtetésre jut, hogy monetáris feladatkörük tekintetében mentesíteni kell az újrafelhasználási átláthatósági követelmények alól a harmadik országbeli központi bankokat, az Európai Bizottság felhatalmazáson alapuló jogi aktust fogad el.

2.A jelentés jogalapja: az SFTR 2. cikkének követelményei

Az SFTR 2. cikkének (2) bekezdése a következőképpen rendelkezik: „A 4. és a 15. cikk nem alkalmazandó az alábbiakra: a) a Központi Bankok Európai Rendszerének (KBER) tagjai, a hasonló feladatokat ellátó más tagállami szervek, valamint az államadósság kezelésével megbízott vagy abban részt vevő más uniós állami szervek; b) a Nemzetközi Fizetések Bankja.”

A külföldi központi bankok és az államadósságot kezelő külföldi állami szervek tekintetében a 2. cikk (4) bekezdése hatáskört biztosít a Bizottságnak felhatalmazáson alapuló jogi aktusok elfogadására a mentesített szervezetek 2. cikk (2) bekezdésében foglalt jegyzékének módosítása céljából, és e célból előírja, hogy „a Bizottság jelentést terjeszt az Európai Parlament és a Tanács elé a központi bankok és az államadósság kezelésével megbízott vagy abban részt vevő állami szervek nemzetközi jogi megítéléséről”.

A 2. cikk (4) bekezdése továbbá a következőképpen rendelkezik: „A jelentésnek összehasonlító elemzést kell tartalmaznia arról, hogy több különböző harmadik ország jogi keretén belül milyen megítélés alá esnek a központi bankok és az ilyen szervek. Ha a jelentés, különösen az összehasonlító elemzés és a lehetséges hatások vonatkozásában azt állapítja meg, hogy e harmadik országbeli központi bankoknak és szerveknek monetáris feladatkörük tekintetében mentességet kell biztosítani a 15. cikk hatálya alól, akkor a Bizottság felhatalmazáson alapuló jogi aktust fogad el e bankoknak és szerveknek az e cikk (2) bekezdésében szereplő listába való felvételéről.”

3.Figyelembe vett joghatóságok: Egyesült Királyság

Az SFTR előírja a Bizottság számára, hogy „több különböző harmadik országban” végezzen összehasonlító elemzést a központi bankok és az államadósságot kezelő állami szervek megítéléséről. Tekintettel arra, hogy az Egyesült Királyság az Európai Unióról szóló szerződés 50. cikk értelmében vissza kíván lépni az Unióból, a Központi Bankok Európai Rendszere (KBER) tagjaira és az államadósság kezelésével megbízott vagy abban részt vevő állami szervekre vonatkozó, az (EU) 2015/2365 rendelet (SFTR) 2. cikke (2) bekezdésének a) pontja szerinti mentesség nem fog vonatkozni az Egyesült Királyság központi bankjára vagy államadósság-kezelő szerveire attól az időponttól, amikor az uniós jog alkalmazása megszűnik az Egyesült Királyságra és az Egyesült Királyságban. Mindezek alapján ez a jelentés az Egyesült Királyságra korlátozza a központi bankok és az államadósságot kezelő állami szervek megítélésének elemzését. További országok elemzésére egy későbbi jelentésben kerül majd sor.

Az első lépésben az Egyesült Királyságra összpontosító megközelítést támogatja az a tény, hogy az Egyesült Királyság által elfogadott, a kilépésről rendelkező 2018. évi törvényben (European Union (Withdrawal) Act 2018) az Egyesült Királyság nemzeti jogába emelte a közvetlenül alkalmazandó uniós jogot, így az SFTR-t is. Ezen túlmenően az Egyesült Királyság kormánya a kilépésről rendelkező 2018. évi törvény (European Union (Withdrawal) Act 2018) alapján beterjesztendő felhatalmazáson alapuló jogiaktus-tervezetet tett közzé, amely az értékpapír-finanszírozási ügyletekkel kapcsolatosan módosítja megtartott uniós jogot és a meglévő egyesült királyságbeli jogszabályokat. A tervezet tükrözi az SFTR rendelkezéseit, amennyiben a Egyesült Királyság központi bankját (Bank of England) és az Egyesült Királyság államadósság-kezelő szerveit mentesíti az adatszolgáltatási kötelezettség és az újrafelhasználási átláthatósági követelmények alól. Hasonlóképpen, a tervezet a mentességi jegyzék kibővítése tekintetében is az SFTR-hez hasonló rendelkezéseket tartalmaz.

4.Következtetések

A fentiek fényében az SFTR-t az Egyesült Királyság nemzeti jogába beillesztő, tervezett jogi keret mentesíti az Egyesült Királyság központi bankját és az államadósság kezelésével megbízott vagy abban részt vevő állami szerveket az értékpapír-finanszírozási ügyletekre vonatkozó adatszolgáltatási kötelezettség és az újrafelhasználási átláthatósági követelmények alól. Az Egyesült Királyság tervezett jogi kerete olyan rendelkezéseket is tartalmaz, amelyek lehetővé teszik a mentesség kiterjesztését a külföldi országok központi bankjaira és államadósság-kezelő szerveire.

Az Egyesült Királyság központi bankjának és az államadósság-kezelő szerveinek az SFTR szerinti adatszolgáltatási kötelezettség és az újrafelhasználási átláthatósági követelmények alól mentesített szervezetek jegyzékébe történő felvétele megakadályozza a monetáris feladatkörük ellátásába való beavatkozást, és az értékpapír-finanszírozási ügyletekre vonatkozó reformok alkalmazása során előmozdítja az egyenlő versenyfeltételeket a különböző joghatóságok központi bankjai között folytatott ügyletek tekintetében. Ez a nagyobb nemzetközi koherenciához és következetességhez is hozzájárul.

A Bizottság ezért arra a következtetésre jutott, hogy az SFTR 2. cikkének (2) bekezdését módosítani kell annak érdekében, hogy az Egyesült Királyság központi bankja és az államadósság kezelésével megbízott vagy abban részt vevő egyéb állami szervei mentesüljenek az SFTR egyes követelményei alól.